Western swing

Western swing er en undersjanger av countrymusikk som oppstod sent i 1920-årene sørvest i USA blant western-strengelag («string bands»). Det er dansemusikk, ofte med en livlig rytme og av og til høyt tempo. Den trakk store folkemengder til danselokaler og klubber i Texas, Oklahoma og California i 1930- og 1940-årene, frem til myndighetene begynte å skattlegge nattklubbane i 1944 og mange av dem forsvant. Men western swing ble også sunget og spilt lenger østpå, og musikkformen levde videre, bl.a. på plate.

Western swing vokste ut fra fra jazz,. Den er kalt en fusjon mellom country og jazz. Likhetene med sigøynerjazz trekkes ofte frem. Musikken var en blanding av musikk fra landsbygda i USA, cowboymusikk, polka, folk, Dixieland-jazz og blues blandet med swing;. Den ble spilt med strenginstrumenter (ofte stålstrengsgitar) i lag med trommer, saksofoner og piano. Mandolin eller mandola forekom, kanskje særlig utpreget hos Chick Hurt i Prairie Ramblers. De elektrisk forsterkede strengeinstrumentene, særlig stålstrengsgitaren, gav musikken en særegen stil. Senere inkarnasjoner inneholdt også elementer av bebop.

Western swing skilte seg på mange måter fra musikken som de populære blåseinstrumentbaserte swing-storbandene spilte på samme tid. I western-band, selv de med fullt orkester, fulgte vokalen og de andre instrumentene fela. I tillegg pleide storbandene ofte å arrangere musikken på forhånd ved hjelp av noter, mens de fleste western-band improviserte fritt, enten med solister eller sammen. Selv om blåsere var vanligere i western swing enn i andre former for country, hadde noen bare strenginstrumenter i bandet. Det gjaldt f.eks. i en av sjangerens største hits, Patsy Montanas komposisjon "I Want to Be a Cowboy's Sweetheart". Den ble innspilt i 1935, men utgitt i 1939. Som medspillere hadde Patsy Montana Prairie Ramblers med Bob Long (gitar), Salty Holmes (rytmegitar), Chick Hurt (mandola), Jack Taylor (kontrabass) og Alan Crackett (fele).

Western swing – særlig grupper med bare strenginstrumenter – hadde mye til felles med oldtime-musikken og «ur-countryen» (hillbillymusikken), som hadde kjerneområdet i Appalachene. Felespillet skilte seg både fra «Appalachian fiddling» og «Texas fiddling». Ellers var improvisasjoner sjeldne i tidlig countrymusikk, men forekom hos f.eks. The Skillet Lickers. Senere ble de et kjennetegn for musikken til Bill Monroe («gudfaren av bluegrass») og hans etterfølgere. I western swing forekom jodling bl.a. hos Patsy Montana. Countrymusikkens første jodler var muligens Riley Puckett (også han i The Skillet Lickers); mest kjent som jodler var «countrymusikkens far», Jimmie Rodgers (1897–1933).

Det var langt fra vanntette skott mellom disse musikkslagene. En del musikere gikk fra den ene stilen til den andre. Clayton McMichen – en virtuos på fele – dannet i 1918 gruppen Lick The Skillet, verdens kanskje aller første countryband, og forgjengeren til det senere så berømte The Skillet Lickers. I 1931 brøt han med The Skillet Lickers og dannet gruppen The Georgia Wildcats, som senere ble sagt å ha spilt western swing før betegnelsen ble funnet opp.. I tillegg til western swing spilte Prairie Ramblers både gospel og oldtime- eller hillbilly-preget musikk, særlig før de i 1936 tok opp en pianist og en klarinettist i gruppen. I likhet med Clayton McMichen har Bob Wills – en av de store innen western swing – påvirket felespillet i bluegrass. Buck White, som spilte piano hos bl.a. Wills, dannet senere en bluegrassgruppe med sine to døtre.  Kenny Baker (1926–2011) – enda en virtuos på fele – spilte western swing inntil han i 1957 sluttet seg til Bill Monroe. En annen felemester hos Monroe, Vassar Clements fra Florida, var utvilsomt påvirket av western swing da han senere utviklet sin «hillbilly jazz».

Mange western swing-sanger oppstod innen sjangeren. Den trakk pgså veksler på den veldige sangskatten innen oldtime-musikken, som "Cotton Eyed Joe" og "Shady Grove" – foruten nyere komposisjoner som Bill Monroes "Kentucky Waltz".

Viktige artister og grupper
Bob Wills (1905–75) og Milton Brown (1903–36) tilhører pionerene innen western swing. Clayton McMichen regnes blant de store felespillerne innen sjangeren.  Viktige var også var bl.a. The Light Crust Doughboys, Spade Cooley and His Orchestra, Merl Lindsay (1916-65) and his Oklahoma Nite Riders, samt Patsy Montana og Prairie Ramblers. Populære grupper i dag er Asleep at the Wheel og The Hot Club of Cowtown.

Referanser

Litteratur
 Boyd, Jean Ann. Jazz of the Southwest: An Oral History of Western Swing. Austin: University of Texas Press, 1998. ISBN 978-0-292-70859-4
 Boyd, Jean A. "Western Swing: Working-Class Southwestern Jazz of the 1930s and 1940s". Perspectives on American Music, 1900-1950 (ch. 7, pp. 193–214), edited by Michael Saffle. Routledge, 2000. ISBN 978-0-8153-2145-3
 Brink, Pamela H. "Western Swing". Encyclopedia of the Great Plains, David J. Wishart (ed.), p. 550. University of Nebraska Press, 2004. ISBN 978-0-8032-4787-1
 Coffey, Kevin. Merl Lindsay and his Oklahoma Nite Riders; 1946-1952. (Krazy Kat KKCD 33, 2004) booklet.
 Logsdon, Guy. "Folk Songs". Encyclopedia of the Great Plains, David J. Wishart (ed.), pp. 298–299. University of Nebraska Press, 2004. ISBN 978-0-8032-4787-1
 Malone, Bill C.; Judith McCulloh (eds.) Stars of Country Music: Uncle Dave Macon to Johnny Rodriguez. University of Illinois Press, 1975. ISBN 978-0-252-00527-5
 Marble, Manning; John McMillian; Nishani Frazier (eds.). Freedom on My Mind: The Columbia Documentary History of the African American Experience. Columbia University Press, 2003. ISBN 978-0-231-10890-4
 Price, Michael H. "Jazz Guitar and Western Swing". pp. 81–88 The Guitar in Jazz: An Anthology, James Sallis (ed.). University of Nebraska Press, 1996. ISBN 978-0-8032-4250-0
 Townsend, Charles. San Antonio Rose: The Life and Music of Bob wills. University of Illinois Press, 1986. ISBN 978-0-252-01362-1
 Wolff, Kurt; Orla Duane. Country Music: The Rough Guide. Rough Guides, 2000. ISBN 978-1-85828-534-4

Musikk i USA
Countrymusikk